ג'וני אינגליש

ג'וני אינגליש (באנגלית: Johnny English), הוא סרט פעולה-קומי, פרודיה על סרטי ג'יימס בונד בכיכובו של רואן אטקינסון, בבימויו של פיטר יואיט. הסרט מאופיין בהומור סלפסטיק. הסרט יצא לאקרנים ב-11 באפריל 2003. ג'וני אינגליש (רואן אטקינסון) הוא סוכן סמוי כושל הנמצא בשירות הוד מלכותה. בדומה לסרטי ג'יימס בונד, הסוכן הסמוי, אינגליש, נשלח להציל את בריטניה מידי כוחות הרשע. בסרט זה כוחות הרשע הם פסקל סובאז' וכנופייתו (המילה `סובאז'` בצרפתית משמשת ככינוי לפרא-אדם). סוכן 1 (גרג וייז), חושף מזימה שמטרתה לגנוב את תכשיטי בית המלוכה הבריטי, שזה עתה עברו שחזור, ומקבל כמשימה להגן עליהם. ג'וני אינגליש, שאחראי, בין היתר, על הצוללת בה סוכן 1 אמור להשתמש במשימה, מסר לסוכן 1 קוד שגוי לפתיחת הצוללת, וגרם למותו של הסוכן. בזמן הלווייתו של הסוכן נהרגים גם כל הסוכנים האחרים, מתחת לאפו של אינגליש, שאיבטח את המקום. המשימה להגן על תכשיטי בית המלוכה הושמה בידיו של ג'וני אינגליש ועוזרו - בוף (בן מילר). למרות הסכנה הכרוכה בכך, מלכת אנגליה, החליטה להציג את תכשיטיה במצודת לונדון. בכניסתו של ג'וני אינגליש לאולם התצוגה, הוא פוגש את לורנה קמפבל (נטלי אימברוליה), סוכנת סמויה של האינטרפול בפריז. מיד כשמתחיל נאום הפתיחה של פסקל סובאז' (ג'ון מלקוביץ'), האיש שתרם למען שחזור התכשיטים, קרוב של משפחת המלוכה, ובעל רשת בתי-כלא המפוזרים בכל העולם, התכשיטים נגנבים. כשג'וני אינגליש חוזר לזירת הפשע על-מנת לשחזר את גנבת התכשיטים, הוא מגלה בור מתחת למקום ששהו בו התכשיטים בערב התצוגה. הוא ובוף נכנסים לבור ומוצאים את הגנבים, אך הם מצליחים להימלט. ג'וני ובוף מגלים ששני הגנבים הם אסירים ששוחררו מאחד מבתי-הכלא שפסקל סובאז' מנהל, ונשכרו לעבוד באחת מחברותיו. הם מעלים את החשד שלהם בפני האחראי עליהם, פגסוס (טים פיגוט-סמית), שלדעתם סובאז' קשור קשר הדוק עם הגנבה, אך פגסוס שולל את האפשרות הזאת, ומורה לג'וני ולבוף להוציא מיד את סובאז' מהחקירה. אך ג'וני לא מוותר; הוא מחליט לפרוץ למשרדו של פסקל סובאז' במטרה לגלות את מזימותיו, ובהצלחה. ג'וני מגלה שפסקל סובאז' יצר כפיל של הארכיבישוף מקנטרברי (אוליבר פורד דייוויס), על מנת שימליך אותו למלך, בעזרת תכשיטי בית המלוכה שבידיו. סובאז', שארגן מסיבה בבניין משרדו, גילה את מעשיו של ג'וני, וסיפר לפגסוס, שהוזמן למסיבה, את מעלליו של אינגליש. כתוצאה מכך, פגסוס הוריד את ג'וני מהמשימה והיא הועברה ללורנה קמפבל. לורנה קמפבל משכנעת את ג'וני לעבוד איתה במטרה לגלות מה סובאז' זומם, ומגלה לו שסובאז' מארגן אספה בין שלושה עשר הפושעים העשירים בעולם, ואומרת לו שעליהם לגלות מה הוא זומם. באותו הזמן, סובאז' עוזב את תוכנית א' (הכתרתו על ידי ארכיבישוף מתחזה) ומחליט לעבור לתוכנית ב' - לחייב את המלכה לחתום על מכתב פיטורים וויתור על כס המלוכה, שיעבור אליו באופן אוטומטי. ג'וני ולורנה מצליחים לחדור למקום המפגש בין הפושעים ומגלים את תוכניתו של סובאז': להכתירו כמלך אנגליה, ולנצל את כוחו ולהפוך את אדמת אנגליה לכלא הגדול בעולם, במטרה להעביר אסירים מארצות אחרות לאנגליה כדי לחסוך במקום בבתי-הכלא. אך עד מהרה ג'וני ולורנה מתגלים. השומרים של סובאז' מכניסים אותם לצינוק בתוך הטירה בה שהה סובאז', אך בוף מצליח לשחרר אותם. ביום ההכתרה, ג'וני, לורנה ובוף מגיעים, ומעוררים מהומה במטרה לשכנע את העם שאין להמליך את סובאז'. סובאז' שלא הצליח להתאפק, התחיל לירות בג'וני, דבר שהסגיר אותו. אחרי שאיים על הארכיבישוף להמליך אותו, ג'וני קופץ עליו, והוא מוכתר בטעות למלך. סובאז' נידון למוות וג'וני החזיר למלכת אנגליה את המלכות. ג'וני אינגליש קיבל ביקורות מעורבות ממבקרים ודורג 6.1/10 בקרב 119,424 מבקרים על ידי IMDb. ג'וני אינגליש חוזר ג'וני אינגליש 3.0 אתר האינטרנט הרשמי של ג'וני אינגליש "ג'וני אינגליש", במסד הנתונים הקולנועיים IMDb (באנגלית) "ג'וני אינגליש", באתר נטפליקס "ג'וני אינגליש", באתר AllMovie (באנגלית) "ג'וני אינגליש", באתר Rotten Tomatoes (באנגלית) "ג'וני אינגליש", באתר Box Office Mojo (באנגלית) "ג'וני אינגליש", באתר Metacritic (באנגלית) "ג'וני אינגליש", באתר אידיבי "ג'וני אינגליש", תסריט הסרט באתר Scripts.com (באנגלית) "ג'וני אינגליש", במסד הנתונים הקולנועיים KinoPoisk (ברוסית) ערך זה הוא קצרמר בנושא קולנוע. אתם מוזמנים לתרום לוויקיפדיה ולהרחיב אותו.